ทริสฯ หั่นเครดิต NMG เป็นลบ หลัง ก.ล.ต.ลงดาบ 8 ผู้บริหาร
ทริสฯ หั่นเครดิต NMG เป็น "BB+" จาก "BBB" พร้อมประกาศ "เครดิตพินิจ" แนวโน้มเป็น "ลบ" หลัง ก.ล.ต.ลงดาบ 8 ผู้บริหาร
11 ต.ค. 2559

ทริสเรทติ้งปรับลดอันดับเครดิตองค์กรของ บริษัท เนชั่น มัลติมีเดีย กรุ๊ป จำกัด (มหาชน) หรือ NMG เป็น “BB+” จาก “BBB” และประกาศ “เครดิตพินิจ” แนวโน้ม “Negative” หรือ “ลบ” ให้แก่อันดับเครดิตองค์กรของบริษัทเนชั่น มัลติมีเดีย กรุ๊ป จากความเสี่ยงที่มากขึ้นในด้านการบริหารงานและประเด็นข้อพิพาททางกฎหมาย ซึ่งทำให้บริษัทมีความเสี่ยงเพิ่มขึ้นในการผิดนัดชำระหนี้
สืบเนื่องจากที่สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) มีหนังสือแจ้งเลขที่ กลต. ฝค. 1811/2559 ลงวันที่ 6 ตุลาคม 2559  เรื่องการขาดคุณสมบัติของกรรมการและผู้บริหารของบริษัทเนชั่น มัลติมีเดีย กรุ๊ป จำนวน 8 คนจากกรณีที่มีการสั่งฟ้องคดีอาญาของพนักงานอัยการต่อกรรมการและผู้บริหารทั้ง 8 คนของบริษัทในฐานะกรรมการบริษัทที่ไม่ให้ผู้ถือหุ้นบางรายเข้าร่วมประชุมและออกเสียงลงคะแนนในการประชุมผู้ถือหุ้นประจำปี 2558 ส่งผลให้กรรมการทั้ง 8 คนดังกล่าวไม่สามารถดำรงตำแหน่งกรรมการและผู้บริหารของบริษัทและบริษัทในเครือโดยมีผลบังคับตั้งแต่วันที่ 6 ตุลาคม 2559 จนกว่าคดีจะสิ้นสุด
โดยคำสั่งดังกล่าวส่งผลให้เกิดสุญญากาศในการดำเนินธุรกิจและการทำธุรกรรมทางการเงินของบริษัทรวมทั้งอาจก่อให้เกิดความเสี่ยงต่อการผิดนัดชำระหนี้เนื่องจากบริษัทมีตั๋วแลกเงิน (B/E) ที่จะครบกำหนดชำระคืนในวันที่ 12 ตุลาคม 2559 จำนวน 100 ล้านบาท รวมภาระการชำระคืนตั๋วแลกเงินจากวันนี้จนถึงสิ้นปี 2559 จำนวนรวม 250 ล้านบาท
ทั้งนี้หากบริษัทยังไม่มีแผนที่จะชำระคืนหนี้ตามกำหนด อันดับเครดิตของบริษัทจะถูกปรับลดลงและไปอยู่ที่ “D” ในวันที่ 12 ตุลาคม 2559 ซึ่งเป็นวันที่ผิดนัดชำระหนี้ตั๋วแลกเงิน